[Foto's] Vrystaat verheug oor reën, maar... | Maroela Media
Hael naby Tweeling. Foto: David Gerber via Twitter.
Sommige gebiede het baie reën gekry met Tweeling in die Vrystaat wat volgens Vrystaat Landbou die afgelope twee dae 68 mm gekry het. Die organisasie het foto's van David Gerber gedeel van hael wat spierwit lê op die grondpaaie in die Tweeling-omgewing.
Coert van Coller het foto's op sy Facebook-blad gelaai van swaar hael op die Steynsruspad vanaf Kroonstad in die Vrystaat. Die DA se Moqhaka-munisipaliteit in die Vrystaat het Donderdagmiddag ook 'n video op sy blad geplaas wat wys hoe daar strome water tussen Kroonstad en Steynsrus vloei met die byskrif "Every drop helps".
Barkly-Wes in die Noord-Kaap het Woensdagnag ook hael gekry maar volgens 'n inwoner, Manda Botes, op die Facebook-groep, Reënval in SA, het dit slegs 4 mm gereën.
Die reënmeters by die weerkantoor in Bloemfontein het 'n lesing van 20 mm gehad met nog reën wat vir Donderdag in die Rosestad voorspel is.
Tobie Rossouw, senior weersvoorspeller van die weerkantoor in Bloemfontein, het aan Maroela Media gesê hoewel sosiale media nou aan die gons is oor die baie reën in die Vrystaat, mense nie nou al moet dink die droogte kom tot 'n einde nie. "Ons moet onthou dit reën plek-plek. Op een plek in Bloemfontein het ons 5 mm gemeet, op 'n ander 20 mm," het Rossouw gesê.
"Ons het nou ons eerste lentereën ervaar, dit sal die veldtoestande help maar om enigsins afloop in damme te kry moet jy in 'n maand se tyd 100 mm of meer reën kry. Die reën is as gevolg van 'n afsnylaag wat tipies is van 'n oorgangseisoen. Hierdie was die eerste een wat ons ervaar het, maar daar kan tot soveel as vyf per seisoen wees".
Volgens Rossouw gaan die reënweer na die naweek se kant toe opklaar en word daar geen reën vir die Vrystaat vir volgende week voorspel nie.
"Die ouer en gevestigde boere het altyd gesê as ons goeie reën kry voor die 20ste gaan dit 'n slegte seisoen wees, en ek stem nogal met hulle saam. Ons is regtig positief oor die reënseisoen wat voorlê, al die langtermyn-voorspellingsmodelle dui daarop dat die weerdiens bogemiddelde reënval in die somer reënvalgebiede tydens November, Desember en Januarie verwag. Selfs al is dit net normale reënval sal dit reeds 'n reuse-verskil maak. Die toestande wat ons verlede seisoen ervaar het, was regtig abnormaal."
Rossouw het gesê dat hy vier jaar terug al die munisipaliteite in die Vrystaat gewaarsku het dat daar erge droogte op pad is en dat hulle hul boorgate moet nagaan en toets of die water veilig is vir mense om te drink en waterlekke herstel. "Hulle het hulle eenvoudig nie daaraan gesteur nie. In Desember moes mense bottels en bottels water aanry."
Hy het gesê die media het al berig dat dit drie tot vier jaar sal neem vir die veld om te herstel van die droogte, maar die droogte kan letterlik in 'n kwessie van weke tot 'n einde kom as jy opvolgreën van 100 tot 200 mm kry en al die damme, wat tans baie leeg is, weer vol loop.
Hael tussen Kroonstad en Steynsrus. Foto: Coert Coller via Facebook.
Hael wat geval het in Barkly Wes in die Noord-Kaap. Foto: Manda Botes via Facebook.
sjoe dis groot hael wat daar geval het
Hulle is seker verheug oor dir reën…nie verjeug nie. Vingerfout?
Nie man, 'n boer word 30 jaar jonger as sy lorrie so gly-gly oor die plaaspad se modderwater dorptoe ry.
Dit is die beste nuus in 'n langtyd. Hoop dit reen nog baie waar dit so droog is en dat die damme kan vol word